Валянціна Піпко пачала з таго, што дзяржава апошнім часам зрабіла вельмі шмат для стварэння сапраўднага безбар'ернага асяроддзя. Тое, што было ў савецкі час і зараз — неба і зямля. Галоўныя захады зробленыя на заканадаўчым узроўні: прынятыя адпаведныя нормы, нарматывы, патрабаванні, выдзелены сродкі. Але, як нярэдка ў нас бывае, з выкананнем законаў узнікаюць праблемы. Маленькія недапрацоўкі на месцах, неапраўданая эканомія альбо элементарны недагляд пры будаўніцтве здольныя абярнуцца для канкрэтных людзей забаронай на простыя дзеянні. І, здараецца, абарочваюцца сапсаваным настроем, слязамі, а то і рэальнымі праблемамі.